आमला-बोरदेही की सभी बसों का संचालन बंद, लोग परेशान
आज से कुछ बसें सड़कों पर दौड़ने की उम्मीद
परिवहन कार्यालय में परमिट को लेकर देर शाम तक चली जद्दोजहद
भास्कर संवाददाता | आमला
आमला-बोरदेही सड़क पर एक सप्ताह से एक भी बस नहीं चल रही है। बसों का संचालन नहीं होने के कारण आम यात्रियों सहित स्कूली बच्चों की फजीहत बढ़ गई है। नागरिकों का कहना है परिवहन विभाग और बस संचालकों की इस आंख-मिचौली के खेल में आम लोग परेशान हो रहे हैं। बड़ी बात ये है कि क्षेत्रीय जनप्रतिनिधि भी इस पूरे मामले में सामने नहीं आ रहे हैं। जबकि एेन परीक्षाओं के वक्त स्कूली बच्चों और पालकों की परेशानी बसें बंद होने से बढ़ गई हैं।
क्या हैं मामला : फरवरी से स्थानीय बस ऑपरेटरों के बीच परमिट और समय को लेकर अनबन चल रही है। इसी के चलते बस संचालकों को मंगलवार तक यानी पूरे सप्ताह भर परमिट नहीं मिल पाए थे। इस दौरान आमला- बोरदेही सड़क पर आधा दर्जन बस संचालकों की 9 से अधिक बसें दो दर्जन समय पर नहीं चल पा रही हैं।
बच्चे हो रहे परेशान
गौरतलब है मौजूदा समय में हाईस्कूल एवं हायर सेकंडरी स्कूल सर्टिफिकेट परीक्षाएं चल रही हैं। इस कारण स्कूली बच्चों को तहसील मुख्यालय सहित अंचल के परीक्षा केंद्रों तक पहुंचना पड़ रहा है। ऐसे समय में बसें बंद होने के कारण परीक्षार्थियों की खासी परेशानियों का सामना करना पड़ रहा है। उस पर आमला-बोरदेही सड़क का कार्य भी निर्माणाधीन है। ऐसे में इस सड़क पर साइकिल और बाइक से उड़ रही धुल से भी लोग परेशान हैं।
पिछले माह भी आई थी दिक्कत
फरवरी में भी परमिट को लेकर बस ऑपरेटरों के बीच जिला परिवहन कार्यालय में भी कई बार तू-तू, मैं-मैं हो चुकी है। इसी सिलसिले में फरवरी में भी 1 से 9 तारीख तक स्थानीय बस संचालकों की अधिकांश बसें बंद थी। इस कारण क्षेत्र के यात्रियों को काफी दिक्कतें हुईं।
निकलना चाहिए स्थाई हल
यात्री अर्जुन यादव, दीपक यादव सहित अन्य का कहना है बार-बार इस तरह की परेशानियां इस क्षेत्र के लोगों के सामने आ रही है। जबकि आमला से लेकर बोरदेही के बीच करीब 70 से ज्यादा गांव आते हैं। अधिकांश यात्रियों को पास यात्रा करने के लिए केवल बस का ही साधन है। ऐसे में बार-बार बसों का संचालन बंद होने से लोगों की फजीहत बढ़ रही है। इस तरह से बसे बंद होने के कारण यात्रियों के लिए जान का जोखिम बढ़ जाता है। वहीं महत्वपूर्ण कार्य प्रभावित होते हैं।
ये वजह आ रही सामने
विभाग और बस संचालकों के बीच स्थाई और अस्थाई परमिट को लेकर विवाद है। विभाग बस संचालकों को स्थाई परमिट देना चाहता है, लेकिन बस संचालक अस्थाई परमिट लेने पर आमादा है। इसके अलावा कुछ बस संचालकों को विभाग द्वारा दिए जा रहे परमिट में टाइम को लेकर आपत्ति है। इस बात को लेकर मंगलवार की देर शाम तक भी जिला परिवहन कार्यालय में जद्दोजहद चलती रही।
प्रक्रिया के तहत जारी हो रहे बसों के परमिट
परमिट की प्रक्रिया के तहत आपत्ति आदि पर कार्रवाई हो रही है। कुछ परमिट नियमानुसार जारी किए जा रहे हैं। कुछ विचाराधीन हैं। अरविंद सिंह, जिला परिवहन अधिकारी, बैतूल
आमला . बोरदेही सड़क पर सप्ताह भर से नहीं हो रहा अधिकांश बसों का संचालन।
awa_Deva hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva